**Dean Chynoweth** (s. 30. lokakuuta 1968 Calgary, Alberta, Kanada) on kanadalainen jääkiekkovalmentaja ja entinen ammattilaisjääkiekkoilija, pelipaikaltaan puolustaja. Hän on toiminut vuodesta 2012 AHL-seura Lake Erie Monstersin päävalmentajana.

Ura
---

### Pelaajana

Chynoweth pelasi ennen ammattilaisuraansa neljällä kaudella, kaudesta 1984–1985 kauteen 1987–1988, juniorisarja WHL:n Medicine Hat Tigersissa. Kahdella viimeisellä juniorikaudellaan hän oli voittamassa sekä WHL:n mestaruutta President's Cupia että Canadian Hockey Leaguen mestaruutta Memorial Cupia. Jälkimmäisenä mestaruusvuonna, vuonna 1988, hän toimi joukkueensa kapteenina. Hänet valittiin tuona vuonna Memorial Cup -turnauksen tähdistökentälliseen.

Chynoweth varattiin NHL:ään numerolla 13 varaustilaisuuden 1987 ensimmäisellä kierroksella. Hän aloitti NHL-uransa kaudella 1988–1989, jolla hän pelasi kuusi NHL:n runkosarjaottelua tehopisteittä. Hän oli sivussa suurimman osan kaudesta silmävamman ja Osgood-Schlatterin taudin vuoksi. Seuraavina kolmena kautenakin hän pääsi pelaamaan NHL:ssä, mutta pääasiassa nuo kaudet kuluivat New York Islandersin farmijoukkueissa AHL:ssä, ensin Springfield Indiansissa, jossa hän oli voittamassa vuonna 1990 AHL:n mestaruutta Calder Cupia, ja myöhemmin Capital District Islandersissa. Kaudella 1992–1993 hän pelasi ainoastaan AHL:ssä.

Chynoweth jatkoi New York Islandersin organisaatiossa joulukuuhun 1995, jolloin hän siirtyi kesken kauden 1995–1996 Boston Bruinsiin vaihdossa viidennen kierroksen varausvuoroon NHL:n varaustilaisuudessa 1996. Siirtoa edeltävinä vuosina hän oli pelannut kaudet 1993–1994 ja 1994–1995 pääasiassa NHL:ssä, mutta ensiksi mainitulla myös muutaman ottelun IHL:n Salt Lake Golden Eaglesissä. Bruinsin organisaatiossa Chynoweth jatkoi kauteen 1997–1998 ja pelasi Bostonin lisäksi myös AHL:n Providence Bruinsissa sekä IHL:n Quebec Rafalesissa.

Chynoweth lopetti pelaajauransa vuonna 1998. Hänen uraansa haittasivat toistuvat aivotärähdykset, joita hänellä oli uransa aikana yhteensä 13. Hän pelasi NHL-urallaan yhteensä 241 ottelua runkosarjassa ja kuusi ottelua pudotuspeleissä. Tehopisteitä hän teki NHL:n runkosarjassa yhteensä 22, neljä maalia ja 18 syöttöpistettä, kun taas NHL:n pudotuspeleissä hän jäi tehopisteittä. Chynoweth oli kovaotteinen puolustava puolustaja, joka myös osallistui urallaan useisiin jääkiekkotappeluihin. Hänelle kertyi jäähyminuutteja NHL:n runkosarjassa yhteensä 667 ja pudotuspeleissä yhteensä 26. Eniten jäähyminuutteja, 171, hän sai runkosarjakaudella 1996–1997, jolla hän pelasi 57 ottelua.

### Valmentajana

Pelaajauransa päättymisen jälkeen Chynoweth siirtyi jääkiekkovalmentajaksi. Hän toimi vuodesta 1998 vuoteen 2000 IHL-seura Utah Grizzliesin apulaisvalmentajana, minkä jälkeen hän aloitti vuonna 2000 WHL-seura Seattle Thunderbirdsin päävalmentajana. Hän valmensi Thunderbirdsia neljän kauden ajan, minkä jälkeen hän siirtyi vuonna 2004 päävalmentajaksi toiseen WHL-seuraan, Swift Current Broncosiin, jota hän valmensi viisi vuotta. Hän toimi Broncosissa myös general managerin tehtävässä. Vuosina 2009–2012 Chynoweth toimi aiemmin pelaajana edustamansa New York Islandersin apulaisvalmentajana, minkä jälkeen hänet nimitettiin kesäkuussa 2012 AHL-seura Lake Erie Monstersin päävalmentajaksi.

Perhe
-----

Dean Chynoweth on vuonna 2008 kuolleen jääkiekkovaikuttajan, Hockey Hall of Famen jäseneksi valitun Ed Chynowethin poika. Hänen isänsä toimi pitkään juniorisarja WHL:n johdossa. Jeff Chynoweth, Dean Chynowethin veli, on toiminut WHL-seura Kootenay Icen general managerina.

Lähteet
-------

1. 1 2  Dean Chynoweth The Internet Hockey Databasessa (englanniksi)
2. 1 2  Manoloff, Dennis: Lake Erie Monsters name Dean Chynoweth as head coach *cleveland.com*.  27.6.2012. Viitattu 3.7.2012. (englanniksi)
3. 1 2 3 4 5  Dean Chynoweth Legends of Hockey -sivustolla (englanniksi)
4. 1 2  Murphy, James: Dean Chynoweth proudly carries father's legacy *NHL.com*.  10.11.2008. Viitattu 21.3.2011. (englanniksi)
5. 1 2 3  Coaching Staff: Dean Chynoweth *islanders.nhl.com*. Viitattu 21.3.2011. (englanniksi)
6. ↑  Kiley, Mike: Manson Has The Look Of An All-star.  *Chicago Tribune*, 15.1.1989. Artikkelin verkkoversio. Viitattu 21.3.2011.  (englanniksi)
7. ↑  Lapointe, Joe: Rebuilding Begins For Youthful Islanders.  *New York Times*, 5.10.1989. Artikkelin verkkoversio. Viitattu 21.3.2011.  (englanniksi)
8. ↑  Dean Chynoweth *HockeyZonePlus*.  2000.  Arkistoitu 12.7.2011. Viitattu 21.3.2011. (englanniksi)
9. ↑  Dean Chynoweth Joins the New York Islanders as Assistant Coach *whl.ca*.  19.6.2009.  Arkistoitu 30.7.2011. Viitattu 21.3.2011. (englanniksi)

New York Islandersin ensimmäisen kierroksen varausvalinnat
Harris • Potvin • Gillies • Price • McKendry • Bossy • Tambellini • D. Sutter • B. Sutter • Boutilier • Flatley • LaFontaine • Diduck • MacPherson • Dalgarno • King • Fitzgerald • Chynoweth • Cheveldayoff • Chyzowski • Scissons • Lachance • Kasparaitis • Bertuzzi • Lindros • Redden • Dumont • Luongo • Brewer • Rupp • Connolly • Pyatt • Mezei • Kudroč • DiPietro • Torres • Bergenheim • Nilsson • Nokelainen • O’Marra • Okposo • Bailey • Tavares • de Haan • Niederreiter • Nelson • Strome • Reinhart